Rikunarita-ORG/Wikinium huggingface dataset:
# கடல்வழிப் போக்குவரத்து

கொள்கலன் கப்பல்
2005 ஆம் ஆண்டு வணிகக் கப்பல்களின் பதிவு (ஒரு நாட்டிற்கு 1,000 தொன் அல்லது அதற்கு மேல்)
**கடல்வழிப் போக்குவரத்து** (*maritime transport*, *ocean transport*), அல்லது **நீர்வழிப் போக்குவரத்து** என்பது, மக்கள் (பயணிகள்) அல்லது பொருட்களை நீர்வழிகள் வழியாகக் கொண்டு செல்வதாகும். பதிவுசெய்யப்பட்ட வரலாறு முழுவதும் நீரூர்திகள் மூலமான சரக்குப் போக்குவரத்து பரவலாகப் பயன்படுத்தப்பட்டு வருகிறது, ஏனெனில் இது பயணிகளுக்கும் சரக்குகளுக்கும் நிலப் போக்குவரத்தை விட அதிக திறன் கொண்ட போக்குவரத்து முறையை வழங்குகிறது, நிலப் போக்குவரத்து பொதுவாக நிலப்பரப்பு நிலைமைகள், சாலை/தொடருந்து உள்கட்டமைப்புகளால் பாதிக்கப்படுவதால் ஒரு அலகு சுமைக்கு அதிக விலை கொண்டது. 20-ஆம் நூற்றாண்டில் வானூர்திப் போக்குவரத்து வருகை பயணிகளுக்கு கடல் பயணத்தின் முக்கியத்துவத்தைக் குறைத்துள்ளது, இருப்பினும் இது குறுகிய பயணங்களுக்கும், இன்பக் கப்பல் பயணங்களுக்கும் இன்னும் பிரபலமாக உள்ளது. வானூர்தி அல்லது நில வாகனங்கள் மூலம் போக்குவரத்தை விட நீர்வழிப் போக்குவரத்து மிகவும் மலிவானது, ஆனால் நீண்ட பயணங்களுக்கு இது கணிசமாக மெதுவானதாகும், அத்துடன் போதுமான துறைமுக வசதிகளைப் பெரிதும் சார்ந்துள்ளது. 2020-ஆம் ஆண்டின் ஐநா அறிக்கையின்படி, பன்னாட்டு வணிகத்தில் கடல்வழிப் போக்குவரத்து தோராயமாக 80% ஆகும்.

படகுகள், கப்பல்கள் அல்லது கடல்கள், ஏரிகள், ஆறுகள், கால்வாய்கள் போன்ற படகுகளுக்கு செல்லக்கூடிய இணைப்பு நீர்நிலைகள் இருக்கும் வரை, கடல்வழிப் போக்குவரத்தை எந்தத் தூரத்திலும் பயன்படுத்த முடியும். கப்பல் போக்குவரத்து பொதுவாக வணிகம், பொழுதுபோக்கு அல்லது இராணுவ நோக்கங்களுக்காக இருக்கலாம். தொடக்ககால கப்பல் கட்டுதல், ஆற்றுப் பொறியியல் உருவாக்கப்பட்டதிலிருந்து மனித சமூகங்களில் கப்பல் போக்குவரத்து ஒரு முக்கிய அம்சமாகும், இது பல்வேறு நாகரிகங்களில் கால்வாய் யுகங்களுக்கு வழிவகுத்தது. இன்று விரிவான உள்நாட்டுக் கப்பல் போக்குவரத்து குறைவாக இருந்தாலும், பல கால்வாய்கள் உட்பட உலகின் முக்கிய நீர்வழிகள் இன்னும் மிக முக்கியமானவையும், உலகளாவிய பொருளாதாரங்களின் ஒருங்கிணைந்த முக்கிய பகுதிகளாகும். குறிப்பாக, எந்தவொரு பொருளையும் நீர் மூலம் நகர்த்த முடியும்; இருப்பினும், பல்வேறு வகையான அழுகும் பொருட்கள் போன்ற பொருள் விநியோகம் நேர முக்கியத்துவம் வாய்ந்ததாக இருக்கும்போது நீர்ப் போக்குவரத்து சாத்தியமற்றதாகிறது. இருப்பினும், நுகர்வோர் பொருட்களின் கடல்கடந்த கப்பல் போக்குவரத்து போன்ற வழக்கமான திட்டமிடப்பட்ட சரக்குகளுக்கு - குறிப்பாக நிலக்கரி, கற்கரி, கனிமூலங்கள் அல்லது தானியங்கள் போன்ற கனரக சுமைகள் அல்லது மொத்த சரக்குகளுக்கு - நீர்ப் போக்குவரத்து மிகவும் செலவு குறைந்ததாகும். தொழிற்புரட்சி அதன் முதல் தாக்கங்களைக் கொண்டிருந்தது, கால்வாய் மூலம் மலிவான நீர்ப் போக்குவரத்து, இயற்கை நீர்வழிகள் உட்பட அனைத்து வகையான நீர்வழிகள் மூலம் கப்பல் போக்குவரத்து செலவு குறைந்த மொத்த போக்குவரத்தாக உள்ளது.

1970-களில் தொடங்கி கொள்கலன்மயமாக்கல் கடல் போக்குவரத்தில் புரட்சியை ஏற்படுத்தியது. "பொதுச் சரக்கு" என்பது பெட்டிகள், தட்டுகள், பீப்பாய்கள் போன்றவற்றில் தொகுக்கப்பட்ட பொருட்களை உள்ளடக்கியது.

## மேற்கோள்கள்

## வெளி இணைப்புகள்

விக்கிமீடியா பொதுவகத்தில்,
 கடல்வழிப் போக்குவரத்து
என்பதில் ஊடகங்கள் உள்ளன.

* MarineTraffic: Global Ship Tracking Intelligence
* Chua, Charmaine (4 May 2021). "The Monstrosity of Maritime Capitalism". *Boston Review*. Retrieved 18 Jan 2024. Two books unmask the colossal shipping industry behind global trade.
* W. S. Lindsay (1874), History of merchant shipping and ancient commerce
# அணுவாற்றல் வழங்குவோர் குழுமம்

சாம்பல் நிறம் அணுவாற்றல் வழங்குவோர் குழும நாடுகளை குறிக்கிறது.
**அணுவாற்றல் வழங்குவோர் குழுமம்** (**Nuclear Suppliers Group - NSG**) அணிவாயுதப் பரவலை குறைககும் நோக்கத்துடன் இயங்கும் ஓர் பல நாடுகள் கொண்ட அமைப்பாகும். அணுவாயுதங்களை தயாரிக்கப் பயன்படும் பொருள்களின் ஏற்றுமதி மற்றும் மறுமாற்றலைக் கட்டுப்படுத்தியும் ஏற்கனவே உள்ள அணுப்பொருள்களை காப்பதையும் பயன்படுத்துவதையும் மேம்படுத்தியும் இந்நோக்கத்தை நிறைவேற்றுகிறது.இந்தியா 1974ஆம் ஆண்டு முதல் அணு ஆயுதத்தை வெடித்த பிறகு உருவான இக்குழு ஆணு ஆயுதம் வைத்திருக்கும் நாடுகளுக்கு, அணுக்கருப் பரவாமை ஒப்பந்தம் (NPT)கையொப்பமிடாதவரை, அணுவாற்றலுக்குரிய பொருட்களையும் தொழில்நுட்பத்தையும் ஏற்றுமதி செய்வதை கட்டுப்படுத்துகிறது.

துவக்கத்தில் இக்குழுவில் ஏழு அங்கத்தினர்கள் இருந்தனர்: கனடா, மேற்கு செருமனி, பிரான்சு, யப்பான், உருசியா, ஐக்கிய இராச்சியம் மற்றும் ஐக்கிய அமெரிக்கா. தற்போது 48 நாடுகள் இக்குழு அங்கத்தினர்களாக உள்ளனர்.

இந்திய அமெரிக்க குடிசார் அணுவாற்றல் உடன்பாட்டிற்கு வழிவகுக்கும் வகையில் அணுவாற்றல் வழங்குவோர் குழுமம் செப்டம்பர் 6, 2008 அன்று இந்தியாவிற்கு பிற நாடுகளிடமிருந்து அணுவாற்றல் தொடர்புடைய எரிபொருள் மற்றும் தொழில்நுட்ப வணிகத்திற்கு ஒப்புமை அளித்தது. இதன்மூலம் அணுப்பரவாமை ஒப்பந்தத்தில் கையொப்பமிடாதும் அணுஆயுதம் கொண்டிருந்தும் அணுவாற்றல் வணிகம் அனுமதிக்கப்படிருக்கும் முதல் நாடு இந்தியாவாகும்.

## உறுப்பு நாடுகள்

தொடக்கத்தில் இக்குழுமத்தில் ஏழு நாடுகள் இருந்தன. 1976-77 இல் இக்குழுமம் 15 நாடுகள் கொண்டதாக விரிவுபடுத்தப்பட்டது. 1990 வரை மேலும் 12 நாடுகள் உறுப்பினர்களாயின. சோவியத் ஒன்றியம் மறைந்ததும் அதலிருந்த பல நாடுகளுக்கு எதிர்காலத்தில் உறுப்பினராகலாம் என்ற உறுதிப்பாட்டில் பார்வையாளர் தகுதி கொடுக்கப்பட்டது. 2004இல் சீனா உறுப்பினர் ஆனது.

As of 2016 2016 ஆகத்து வரை இவ்வமைப்பில் (குழுமத்தில்) 48 நாடுகள் உறுப்பினர்களாக உள்ளன :

* அர்கெந்தீனா
* ஆத்திரேலியா
* ஆஸ்திரியா
* பெலருஸ்
* பெல்ஜியம்
* பிரேசில்
* பல்கேரியா
* கனடா
* சீனா
* குரோவாசியா
* சைப்பிரசு
* செக் குடியரசு
* டென்மார்க்
* எசுத்தோனியா
* பின்லாந்து
* பிரான்சு
* செருமனி
* கிரேக்க நாடு
* அங்கேரி
* ஐசுலாந்து
* அயர்லாந்து
* இத்தாலி
* சப்பான்
* கசக்கஸ்தான்
* லாத்வியா
* லித்துவேனியா
* லக்சம்பர்க்
* மால்ட்டா
* மெக்சிக்கோ
* நெதர்லாந்து
* நியூசிலாந்து
* நோர்வே
* போலந்து
* போர்த்துகல்
* உருமேனியா
* உருசியா
* செர்பியா
* சிலவாக்கியா
* சுலோவீனியா
* தென்னாப்பிரிக்கா
* தென் கொரியா
* எசுப்பானியா
* சுவீடன்
* சுவிட்சர்லாந்து
* துருக்கி
* உக்ரைன்
* ஐக்கிய இராச்சியம்
* ஐக்கிய அமெரிக்கா

## மேற்கோள்கள்

## வெளியிணைப்புகள்

* அணு ஆயுதப் பரவல் தடைச் சங்கத்தில் சேரும் முன்..﻿
* அணுவாற்றல் வழங்குவோர் குழுமம்- அலுவல்முறை வலைத்தளம்
* அணுவாற்றல் வழங்குவோர் குழுமம் வழிகாட்டல்கள் பாகம் 1 - தாண்டல் பட்டியல் பரணிடப்பட்டது 2008-09-06 at the வந்தவழி இயந்திரம்
* அணுவாற்றல் வழங்குவோர் குழுமம் வழிகாட்டல்கள் பாகம் 2 - இரட்டை பயன்பாடு பரணிடப்பட்டது 2008-09-09 at the வந்தவழி இயந்திரம்
* அணுவாற்றல் வழங்குவோர் குழுமம் இந்தியாவிற்கான வரைவு விலக்கல்
# விவிலிய ஞானிகள்

**விவிலிய ஞானிகள்** (*biblical Magi*) , **மூன்று அரசர்கள்** அல்லது **கிழக்கிலிருந்து வந்த ஞானிகள்** எனப்படுவோர் கிறித்தவ பாரம்பரியப்படி, இயேசுவின் பிறப்புக்கு பின்பு, விண்மீனின் வழிகாட்டுதலால் கிழக்கிலிருந்து வந்து இயேசுவை வணங்கிய குறிப்பிடத்தக்க வெளிநாட்டவர் ஆவர். இவர்கள் கிறித்துமசு குடில் முதலிய கிறிஸ்து பிறப்புக் கால கொண்டாட்டங்களில் முக்கிய இடம் பெறுகின்றார்கள்.

## ஞானிகள்

மூன்று அரசர்கள்
இவர்கள் மூன்று பேர் என்று விவிலியத்தில் இல்லை. ஆயினும் இவர்கள் இயேசுவுக்கு அளித்த பரிசுகளின் எண்ணிக்கையினை வைத்து இவர்கள் மூவர் என நம்பப்படுகின்றது.

இவர்கள் விண்மீனை ஆய்து அறிந்து வந்ததால் இவர்கள் வானியளாலராக இருக்கலாம்.

இயேசுவின் வருகையின் போது *எல்லா அரசர்களும் அவர்முன் தரைமட்டும் தாழ்ந்து வணங்குவார்கள்;* திருப்பாடல்கள் 72:14இல் உள்ள மறைநூல் வாக்கினால் இவர்கள் அரசர்களாக இருப்பர் என நம்பப்படுகின்றது.

பரம்பரியப்படி இவர்களின் பெயர்கள்:

* மெல்கியோர், பாரசிக ஞானி
* கஸ்பார் , எதியோப்பிய ஞானி
* பல்தாசார், அராபிய ஞானி.

## விவிலியத்தில்

இவர்கள் வந்த நிகழ்வு மத்தேயு நற்செய்தியில் மட்டுமே இடம் பெறுகின்றது. இதன்படி கிழக்கிலிருந்து ஞானிகள் எருசலேமுக்கு வந்து, ஏரோது அரசனிடம் 'யூதர்களின் அரசராகப் பிறந்திருக்கிறவர் எங்கே? அவரது விண்மீன் எழக் கண்டோம். அவரை வணங்க வந்திருக்கிறோம்' என்றார்கள். இதைக் கேட்டதும் ஏரோது மக்களிடையே இருந்த மறைநூல் அறிஞர்களை ஒன்று கூட்டி, மெசியா எங்கே பிறப்பார் என்று அவர்களிடம் விசாரித்தான். அவர்கள் ஆராய்ந்து மீக்கா நூலில் உள்ளது படி மெசியா யூதேயாவிலுள்ள பெத்லகேமில் பிறக்க வேண்டும் என அறிவித்ததால் ஞானிகளை அங்கே அனுப்பி வைத்தான். முன்பு எழுந்த விண்மீன் தோன்றிக் குழந்தை இருந்த இடத்திற்கு மேல் வந்து நிற்கும்வரை அவர்களுக்கு முன்னே சென்றது. அங்கே வீட்டிற்குள் அவர்கள் போய்க் குழந்தையை அதன் தாய் மரியா வைத்திருப்பதைக் கண்டு நெடுஞ்சாண்கிடையாய் விழுந்து குழந்தையை வணங்கினார்கள்; தங்கள் பேழைகளைத் திறந்து பொன்னும் சாம்பிராணியும் வெள்ளைப்போளமும் காணிக்கையாகக் கொடுத்தனர். ஏரோதிடம் திரும்பிப் போக வேண்டாம் என்று கனவில் அவர்கள் எச்சரிக்கப்பட்டதால் வேறு வழியாகத் தங்கள் நாடு திரும்பினார்கள்.

## ஆதாரங்கள்

## வெளி இணைப்புகள்

விக்கிமீடியா பொதுவகத்தில்,
 விவிலிய ஞானிகள்
என்பதில் ஊடகங்கள் உள்ளன.

* Mark Rose, "The Three Kings & the Star": the Cologne reliquary and the BBC popular documentary
* Alfred Becker, Franks Casket
* Caroline Stone, "We Three Kings of Orient Were"
* *Magi* *Catholic Encyclopedia*
* "Procession of the Three Kings in Valencia"
# நகரத்தந்தை

**நகரத் தந்தை** (மேயர்; *mayor*, "பெரிய" எனப் பொருள்படும் இலத்தீன் மொழியின் மேயோரிலிருந்து (*maior*) பெறப்பட்டது) பல நாடுகளிலும் மாநகரம் அல்லது நகரம் போன்ற உள்ளாட்சி அரசின் மிக உயரிய அலுவலர் ஆவார். **நகரக் கிழார்**, **நகர பிதா**, **மாநகர முதல்வர்** எனவும் அறியப்படுகின்றார்.

உலகளவில் மேயரின் அதிகாரங்கள், பொறுப்புகள் குறித்த உள்ளகச் சட்டங்கள் மற்றும் வழமைகளில் பெருத்த வேறுபாடுகள் காணப்படுகின்றன. மேயர் எவ்வாறு தேர்ந்தெடுக்கப்படுகிறார் அல்லது நியமிக்கப்படுகிறார் என்பதும் வேறுபடுகின்றன. சிலவற்றில் மேயர் நகர அரசின் முதன்மை அதிகாரியாகவும் சிலவற்றில் பல்லுறுப்பினர் நகரவையின் தலைவராகவும் சிலவற்றில் ஒரு கௌரவப் பதவியாகவும் வரையறுக்கப்படுகின்றது. மேயர் நேரடியாகவோ அல்லது நகரசபை உறுப்பினர்களாலோ தேர்ந்தெடுக்கப்படலாம்.

ஜெர்மனி போன்ற கூட்டாட்சி குடியரசுகளில் மேயர் நகர அரசின் முதல்வராக உள்ளார். மாநில அரசின் முதல்வர் ஆட்சி புரிவதைப் போலவே மாநகர மேயரும் ஆட்சி புரிகின்றார். எனவே இவர் **நகர முதல்வர்** என்றும் அறியப்படுகின்றார். தோக்கியோ போன்ற பெரிய நகரங்களில் ஆளுநர் மேயராக உள்ளார்.

ஐக்கிய இராச்சியம், ஆத்திரேலியா போன்ற பல நாடுகளில் மேயர் நகரத்தின் தினசரிப் பணிகளுக்குப் பொறுப்பேற்பதில்லை. இந்தப் பணியை டவுன் கிளார்க் அல்லது மாநகராட்சி ஆணையர் மேற்கொள்கிறார்; இது ஒரு முழுநேர ஊதியப் பணியாகும். மேயர், பெரும்பாலும் பகுதி நேரத்தில், வழக்கமாக ஊதியமின்றி பணியாற்றுகின்றார். பல்வேறு நிகழ்ச்சிகளிலும் விழாக்களிலும் நகரத்தின் சார்பாளராக மேயர் பங்கேற்கிறார்.

## இலங்கை

இலங்கையில் மாநகர சபையின் தலைவராக தேர்தலில் வெற்றிபெற்ற, பட்டியலில் முதலாவது பெயரைக் கொண்டவர் நகர முதல்வராக நியமிக்கப்படுவார். இரண்டாவது பெயரைக் கொண்டவர் துணை நகர முதல்வராக நியமிக்கப்படுவார்.

## உசாத்துணை

## வெளி இணைப்புகள்

விக்கிமீடியா பொதுவகத்தில்,
 நகரத்தந்தை
என்பதில் ஊடகங்கள் உள்ளன.

* Comparative database of European mayors